একের পর এক বোমা। বুধবার প্রথমে বিজেপিতে যোগ দিলেন বিষ্ণুপুরের তৃণমূল সাংসদ সৌমিত্র খান। এর পরেই বোলপুরের সাংসদ অনুপম হাজরাকে বহিষ্কার করে তৃণমূল। বৃহস্পতিবারই তিনি বিজেপিতে যোগ দিতে পারেন বলে খবর। এরই মধ্যে নতুন বোমা ফাঁটালেন মুকুল রায়। একদা তৃণমূলের সেকেন্ডম্যানের দাবি, ভিতরে ভিতরে বিজেপির সঙ্গে জোটে আসার চেষ্টা চালাচ্ছে তৃণমূল কংগ্রেস।
বুধবার নয়াদিল্লিতে তাঁর বাসভবনে সাংবাদিক বৈঠক করেন মুকুল রায়। তিনি বলেন, খোদ মমতা বন্দ্যোপাধ্যায়ই এনডিএ-তে যোগ দেওয়ার জন্য বিজেপি-র শীর্ষনেতাদের সঙ্গে যোগাযোগ রাখছেন। এনডিএ-তে ঢোকার দরজা খোলা রাখছেন। 

এই বিষয়ে অন্যান্য খবর

মুকুলের মুখে চওড়া হাসি, তৃণমূলে আতঙ্ক বাড়িয়ে দিচ্ছে পদ্মে যাওয়ার তালিকা


সৌমিত্র খান বিজেপিতে যোগ দেওয়ার পরে তাঁকে নিয়েই নিজের বাসভবনে  সাংবাদিক সম্মেলন করেন মুকুল। সেখানেই তিনি বলেন, “আজ তো শুধু ট্রেলার দেখলেন, পিকচার আভি বাকি হ্যায়।” এর পরে সাংবাদিকরা তাঁকে প্রশ্ন করেন, তৃণমূলের আর কারা কারা বিজেপির সঙ্গে যোগাযোগ রাখছেন? এর জবাবেই মুকুল বলেন, “মমতা ব্যানার্জি খোদ যোগাযোগ রাখছেন।” একবার নয়, সাংবাদিকদের অবিশ্বাসী চোখের দিকে তাকিয়ে তিনি ফের বলেন, “ইয়ার্কি মনে হচ্ছে! মমতা ব্যানার্জি এনডিএ-তে আসার জন্য খোদ যোগাযোগ রাখছেন।”  
কার সঙ্গে যোগাযোগ রাখছেন মমতা? মুকুলের জবাব, “আমাদের দলের সঙ্গে। একটা লেভেল থাকে তো!” মুকুল রায়ের বক্তব্য, মমতা তাঁর স্তরের নেতাদের সঙ্গে যোগাযোগ রাখছেন। সত্যিই কি তাই? জবাবে মুকুল রায় বলেন, ‘‘মমতা ব্যানার্জি কোন দল করবেন আর কোথায় যাবেন, সেটা কেউ বলতে পারবে না। কাল উনি কী করবেন সেটা আজ কেউ বলতে পারবে না। যেটা করে তাঁর সুবিধা হবে তিনি সেটাই করবেন।’’
এর পরে এখনও পর্যন্ত তৃণমূল কংগ্রেসের পক্ষে কোনও জবাব না মিললেও রাজনৈতিক মহলের বক্তব্য, ১৯ ফেব্রুয়ারি মমতা বন্দ্যোপাধ্যায়ের ব্রিগেড সমাবেশের আগে মুকুলের দাবি তৃণমূল কংগ্রেসের কাছে বড় অস্বস্তির কারণ হয়ে রইল। একই সঙ্গে কংগ্রেস ও বামেদের কাছেও নতুন অস্ত্র তৈরি হল এই বক্তব্য। তৃণমূল-বিজেপি বোঝাপড়া নিয়ে যে অভিযোগ সিপিএম বা কংগ্রেসের পক্ষে করা হচ্ছে সেটা আরও জোর পাবে।